open-index/open-wikipedia-markdown huggingface dataset:
Ruby Pouchet

**Ruby Pouchet**  (☆ 14 di sèptèmber 1995 na Kralendijk) ta un modelo i reina di beyesa boneriano ku na 2022 a titulá Miss Boneiru. El a representá e isla na e sertamen Miss Grand International 2023 i Miss Universo 2024. 

## Bida
Ruby Pouchet a nase na Boneiru komo yu di mayornan prosedente di Venezuela. El a bai skol na Boneiru i Kòrsou i a optené un bachelor den propaganda na Universidat di Houston na 2019, i for di e tempu ei ta traha komo kordinadó komunitario i di kontenido pa e NGO ambiental, STINAPA Boneiru.

Komo representante di Playa Pariba Pouchet a gana e sertamen Miss Boneiru 2022. Na fin di 2023, e tabata e promé representante di Boneiru na Miss Grand International, ku a tuma lugá na Siudat Ho Chi Minh, Vietnam, pero no a keda a clasifica entre e finalistanan. Dia 16 di novèmber 2024 el a representa Boneiru na Miss Universe na Mexico, pero no a alkansa e final. Su partisipashon a marka e presensia di Boneiru, despues di 25 aña, na e sertamen internashonal. Su antesesor na 1999 tabata Julina Felida.
Miss Boneiru

**Miss Boneiru** òf **Miss Bonaire** ta e konkurso maksimo di beyesa pa hende muhé na Boneiru.
E sertamen a ser kreá na 1967 i ta e sertamen ofisial pa skohe e representante di e isla den diferente evento internashonal.

## Historia
Tradishonalmente, Miss Boneiru a manda e ganadó pa Miss Universo entre 1967 i 1999. Di 1973 pa1983 e ganadó di Miss Boneiru a kompetí den e sertamen di Miss Intercontinental. For di aña 2000 Boneiru no a kompetí mas den kompetensianan internashonal. Na 2010 sinembargo Boneiru a deklará su deseo pa regresá na kompetensianan internashonal. 

E organisashon di Miss Boneiru ta ofresé entrenamentu i oportunidat na e dama yòn, kende ta fungi komo embahador pa Boneiru den sertamennan di beyesa, ku e meta pa promové turismo na Boneiru i konsientisá e isla.

## Ganadónan
Malé

**Malé** ta e kapital i siudat mas poblá di Repúblika di Maldivas. Malé tin un área di 8 kilometer kuadrá i un poblashon di 211.908 habitante (2022). E siudat ta situá riba e isla di Malé, parti di e Atol di Kaafu, i ta kubri henter e isla. E isla ta midi solamente 1 pa 1.7 km i ta kompletamente konstruí.

E ta e sentro ekonómiko i atministrativo di Maldivas.
Timor

**Timor** (portugues: **Ilha de Timor**, tetum: **Illa Timór**, indones: **Pulau Timor**) ta un isla na e punta sùit di Sùitost Asia Marítimo, den e parti nort di Laman Timor. E isla ta dividí entre e estadonan soberano di Ost-Timor na e banda ost i Indonesia na e banda wèst. E parti indones, konosí komo West-Timor, ta konstituí parti di e provinsia di Ost Nusa Tenggara. Denter di West-Timor ta situá un eksklave di Ost-Timor yamá Distrito di Oecusse. E isla ta kubri un área di 30.777 kilometer kuadrá. E nòmber ta un variante di timur, malayo pa “ost”; e ta wòrdu yamá asina pasobra e ta situá na e punta ost di e Islanan di Sunda Menor. Australia kontinental ta ménos ku 500 km leu, separá pa Laman Timor.
Siudat Bolívar

**Siudat Bolívar**, antes konosí komo Angostura i Santo Tomas de Guayana, ta un siudat i munisipio na Venezuela, situá na oriya sùit di Orinoco. E ta kapital di Estado Bolívar i sede di e arkidiosesis katóliko romano di Siudat Bolívar. E munisipio tabatin aproksimadamente 375.000 habitante na 2013.

Na 1846 e siudat a wòrdu renombrá na honor di Simón Bolívar.

E region su ekonomia ta basá riba mineria (prinsipalmente oro, diamante i bòksit) i industrianan di metal. Setenta porshento di Venezuela tambe ta wòrdu suministrá ku koriente for di e region di Siudat Bolívar. E temperatura promedio ta entre 27 °C i 30 °C.
Misa Santa Filomena

**Misa Santa Filomena** (na hulandes: Sint-Filomenakerk) ta un misa Catolico Romano na Aruba, situa na Paradera riba e sero di Paradera. E misa ta dedica na Philomena, birgen y martir Griega, y ta pertenece na e Diosesis di Willemstad (*Dioecesis Gulielmopolitana*) di Iglesia Catolico na Aruba. Misa Santa Filomena ta e di seis misa di Aruba.

Segun historia, e misa a wordo construi a base di un promesa tempo di e Di Dos Guera Mundial. Esaki tawata cu si Aruba sobrevivi e guera, lo traha un misa riba e sero di Paradera. E sero tin un haltura di 49 m riba nivel di lama. Na 1948 a pone e prome piedra di e edificio diseña pa arkitecto Guido O. Vetter y esaki a keda cla un aña despues. E misa tin 600 asiento, dos kapel pa mucha, y un toren di 16 meter. 

Christiaan A Spekle a wordo nombra como e prome pastoor di parokia (*bouwpastoor*) cuminsando dia 1 di maart 1949. Dia 8 di september 1949 Obispo van der Veen Zeppenfeldt a bendiciona e misa oficialmente.

Awendia e misa ta un atraccion turistico pasobra e ta lanta riba e resto di casnan, dominando e horizonte di Paradera.
G20

**G20** òf **Grupo di 20** ta un foro intergubernamental ku ta konsistí di 19 pais soberano, Union Oropeo (UE), i Union Afrikano (UA). E ta traha a traves di reunionnan anual di hefe di estado i hefenan di gobièrnu pa atendé asuntunan grandi relashoná ku ekonomia mundial, manera stabilidat finansiero internashonal, mitigashon di kambio di klima i desaroyo sostenibel.

Kolektivamente, e miembronan di e G20 (promé ku e akseshon di e Union Afrikano) ta konta pa alrededor di 80% di e produkto nashonal brutu mundial, alrededor di 75% di komersio mundial (inkluso komersio denter di UE) i 60% di e poblashon mundial.[ 2]

G20 tin komo meta pa ta un foro pa koperashon i deliberashon pa loke ta trata e sistema finansiero internashonal.

## Miembro

## Mira tambe
* G10
G10

**G10** òf **Grupo di 10** ta referí na un agrupashon di diesun pais industrial ku a sera un akuerdo pa duna fiansa na otro, i bou di sirkunstansianan spesial na otro paisnan, si e rekursonan disponibel pa Fondo Monetario Internashonal (IMF) ta wòrdu konsiderá insufisiente.

E akuerdo aki, e *General Arrangements to Borrow* (Areglonan General pa Fiansa, GAB), a keda konkluí na 1962 entre e gobièrnunan di ocho miembro di IMF (den òrdu alfabétiko: Bélgika, Canada, Fransia, Italia, Hapon, Hulanda, Merka i Reino Uni) i e bankonan sentral di dos otro miembro (Alemania i Suesia). Na 1964, GAB a wòrdu fortalesé ku e asosiashon di Suisa. Esaki a aumenta e kantidat di miembro di e grupo te na 11, pero a disidí pa no kambia e nòmber. G10 tin ademas komo miembro asosiá e paisnan Luxemburgo i Spaña.

E miembronan di e grupo ta papia tokante asuntunan ekonómiko, monetario i finansiero huntu. Nan minister di finansa i gobernador di banko sentral por lo general ta reuní un biaha pa aña na margen di e reunion di ougùstùs di e Komité Interino di IMF. E gobernadornan di e bankonan sentral ta reuní kada dos luna na e Banko pa Pagonan Internashonal (BIS). Tambe tin grupo di trabou i komishonnan ad hoc. Sede di G10 ta situá na Paris (Fransia). Na desèmber 1971 e Grupo di 10 a firma e Akuerdo Smithsonian, remplasando e tasa di kambio fiho mundial ku e régimen di tasa di kambio flotante. 

G10 ta publiká komunikado i estudionan riba tópikonan ekonómiko i finansiero. Esakinan ta optenibel riba e wèpsaitnan di BIS, IMF i Organisashon pa Koperashon i Desaroyo Ekonómiko (OECD). Den e grupo e Komishon Oropeo, BIS, IMF i OECD tin e status di opservadó.

## Miembro
* 
* 
* 
* 
* 
* 
* 
* 
* 
* 
* 

## Mira tambe
* G20
USS Erie

**USS ''Erie'' (PG-50)** tabata e barku prinsipal entre e barkunan di kañon di klase Erie di e Marina merikano. Erie tabata e di dos barku di e Marina merikano ku a karga e nòmber aki i a bai den servisio dia 29 di febrüari 1936.

*Erie* a sirbi pa protehá interesnan di Merka durante e Guera Sivil spañó, a operá komo un barku di entrenamentu pa e Akademia Naval di Merka, i tabata barku di eskolta di konvoi durante Guera Mundial II. El a operá den Oséano Pasífiko, Oséano Atlántiko i Laman Karibe.

Dia 12 di novèmber 1942 el a wòrdu torpedeá pa un supmarino aleman dilanti kosta di Kòrsou i poni riba playa na Piscadera. Na e sitio aki kanto di Koredor a lanta un monumento pa konmemora e viktimanan di e atake riba USS *Erie*. Inisiadó di e monumento tabata Allan van der Ree di fundashon Battle-Station Blaauw, Force Curaçao 1942.

## Atake i fin di Erie
Riba djamars 10 di novèmber 1942, *Erie* ku 180 tripulante abordo a sali for di Port of Spain, Trinidad, enkabesando e konvoi TAG-20 na kaminda pa Guantanamo Bay, Cuba. E tabata kompañá pa e destruktor *Biddle*, korveta *Spry*, i tres supmarino di klase PC-461 , PC-545, PC-573 i PC-573. E di dos dia riba laman a aserka e isla di Kòrsou. Pa 11:30 ora dia 12 di novèmber e barkunan *[[Hr.Ms. Van Kinsbergen|Van Kinsbergen]]* (1939), PC-583, PC-589, SC-533, i un boto PT a sali for di Willemstad, pa patruyá e área miéntras *Reina Wilhelmina* a sali ku barkunan adishonal ku mester a djòin e konvoi. Pa 16:35 e konvoi supsidiario a topa ku e konvoi prinsipal. 

Pa 17:03 e supmarino aleman *U-163* a tira tres torpedo di kua uno a alkansá *Erie*. Esaki a dal den un di su bunkernan di zeta, ku mesora a kuminsá kima ku paro di tur motor i pèrdida di koriente eléktriko. Pa 17:44 e motor di stürbort a para i boiler #2 a kòrta. Pa 17:45 dos eksploshon severo den e refugio di arma #4 a sakudí *Erie*, sigui denter di sinku minüt pa dos eksploshon mas. Pa 17:55 a baha tres boto pa buska viktimanan i un boto adishonal ku personal heridá. E barku a kuminsá move bai dilanti atrobe rumbo pa playa. Pa 18:12 a tripulashon a kuminsá benta e polvo for di e kamber #3 den lama pa evitá ku e ta eksplotá abordo. E dek prinsipal tabata bou di awa pa 18:20 i pa 18:23 Erie a dal den fondo 91 meter for di kosta. Ku zeta riba awa rònt di e barku na kandela, e kapitan a pidi pa “tur man bandoná barku” pa 18:26. E eksploshonnan i kandela a mata shete tripulante, inkluyendo seis ofisial i a heridá 11 mas. Ta asumí ku e supmarino aleman *U-163* a skapa dor di bai bou di e konvoi pa disfrasá su zonido, logrando hui for di e área.

Despues *USS Erie* a wòrdu poni riba tera pa evitá di sink i na unda el a sigui kima pa varios dia. Dia 28 di novèmber, el a wòrdu hisá i hibá bahia di Macola den haf di Kòrsou. Aki e barku ta bòltu dia 5 di desèmber kedando na su lugá te aña 1952, ora ku el a wòrdu lanta parsialmente, hala pa laman, i di sink den awa hundu.

## Bibliografia
* 
* 
* 
* 
* 
* 
* 
* 
* 
* 

## Mira tambe
* Bataya den Laman Karibe
Cocolishi di calacuna

**Cocolishi di calacuna** of **cocolishi di carne**  (***Cerion uva***) ta un especie di soldachi di tera tropical cu ta hala rosea. E ta pertenece na e famia Cerionidae y ta aparece solamente riba e islanan ABC, caminda e ta e molusco di tera mas bisto.

## Etimologia
E nomber cocolishi (di) calacuna ta bini di e uzo anterior di e cocolishi di e molusco como cuminda pa calacuna cu tabata contene calcio. Alrededor di inicio di siglo binti, su cocolishi tambe tabata wordo exporta.

## Distribucion
*Cerion uva* ta endemico na Aruba, Boneiro y Corsou. Den morfologia tin hopi diferencia entre e populacionnan di cocolishi di calacuna. Na 2015 a revisa e formanan constituyente di *Cerion uva* denter di subespecie: *Cerion uva uva*, *Cerion uva diablensis* y *Cerion uva duikensis* na Corsou y *Cerion uva bonairensis* na Boneiro.

Na Aruba bo por haya *Cerion uva uva*, tambe conoci como *Cerion uva arubanum*. Despues cu e populacion original di *Cerion uva* a wordo extermina, e especie a wordo reintroduci for di Corsou; sea ​​door di indjannan Caquetio of door di hende di West Indische Compagnie den siglo 17.

Na 2019, Harasewych a describi y nombra e subespecie *Cerion uva gouldi*, hañá como un fosil na Aruba.

## Descripcion
E cocolishi di *Cerion uva* por yega un largura di 24 mm. Den e tamaño di su vertebranan e molusco ta exhibi variacionnan amplio y geografico. E forma di e cocolishi ta bay cambiando significantemente segun esaki ta crece. Den adultonan, e forma di e cocolishi ta parce un neishi di abeha i e apertura di boca ta hancho.

## Lista di subespecie
Yanüari

**Yanüari** ta e promé luna di aña den tantu e kalènder Juliano komo Gregoriano, ku ta dura 31 dia. E luna ta haña su nòmber for di Janus, e dios romano di komienso i fin.

E luna ta kuminsá ku Aña Nobo ariba 1 di yanüari. Den e Hemisferio Nort, yanüari ta tipikamente e luna di mas friu di aña i ta marka e di dos luna di wenter. Den e Hemisferio Sùit, e ta e luna di mas kayente i e di dos luna di zomer.

E kalènder original romano tradishonalmente tabata konsistí di 10 luna, ku ta totalisá 304 dia, ku unda wenter tabata konsiderá un periodo sin luna. Alrededor di 713 a.K., ta kere ku Rei Numa Pompilio, e susesor di Romulus, a agregá yanüari i febrüari, ekstendiendo e kalènder pa aliniá ku un aña lunar di 354 dia. Na promé instante, mart tabata e promé luna di e kalènder romano. Sinembargo, yanüari a bira e promé luna sea durante e reinado di Numa.
Numa Pompilio

**Numa Pompilio** tabata e di dos di e shete reinan di Roma, gobernando di aña 716 pa 673 a.K. promé ku Roma a bira un repúblika rònt di aña 509 a.K. E ta wòrdu rekordá komo e arkitekto di e kalènder romano i e fundadó di vários institushon romano, inkluyendo e kolegio di Bírgennan Vestal. Tambe ta deskrib'é komo e susesor pasífiko di Romulo, e fundadó violento di Roma.
Sulawesi

**Sulawesi**, antes konosí komo Celebes, ta un di e islanan grandi na Indonesia. E ta e di diesun isla mas grandi na mundu i ta situá ost di Borneo, wèst di e Islanan Maluku, i sùit di Mindanao i e archipiélago di Sulu. Dentro di Indonesia, solamente Sumatra, Borneo i Papua ta mas grandi den teritorio, i solamente Java i Sumatra ta mas poblá. E tin un área di 174.600 km2, mas ku kuater biaha mas grandi ku Hulanda, i un poblashon di mas o ménos 18 mion habitante.

E dies siudat mas grandi ta:
Bali

**Bali** ta un isla i un provinsia na Indonesia. E ta situá ost di Java i west di Lombok. E ta e isla mas wèst di e Islanan di Sunda Menor. E isla ta midi 5.561 km2 i tin 4.336.900 habitante (2019). Na 2002 tabatin 3.216.881 habitante. Kasi 90% ta pertenesé na e poblashon indígena, e balinesnan, ku ta pa gran parti hindú i ta papia balines i indones. E kapital ta Denpasar. Te ku 1958 e kapital tabata Singaraja. Un kapital mas bieu ainda ta Klungkung, e susesor di Gelgel. Bali su apodo ta *Pulau Dewata* na indones ku ta nifiká e “isla di diosnan”.
UTC−5

**[[Tempu Universal Koordiná|UTC]]−5** ta un zona di tempu ku ta wòrdu usá den e hemisferio oksidental i ta sinku ora atras di meridiano di Greenwich. E zona di tempu aki ta situa geográfikamente na e meridiano 75 wèst (of 75° di longitut wèst). E punto mas ost ta ariba e Península di Labrador di Canada, miéntras ku e zona ta ekstendé wèst te na e meridiano 90 west (of 90° di longitut wèst).

## Hemisferio nort

## Hemisferio sùit
UTC−4

**UTC−4** ta un di e zonanan di tempu ku ta wòrdu usá den e hemisferio oksidental. E punto mas ost di e zona ta sentral di Brasil; e punto mas wèst ta situa na kosta di e Archipiélago Juan Fernández (Chile). Su lokalidat geográfiko ta na e di 60 meridiano wèst. E paisnan bou di e zona di tempu aki ta 4 ora atras di e meridiano di Greenwich.

Huntu ku UTC+1, esaki ta un di e dos zonanan di tempu denter di Reino Hulandes. Desde 2010, ku Boneiru, Sint Eustatius i Saba a bira órganonan públiko hulandes, e zona di tempu aki tambe a forma parti di Hulanda.

Venezuela a bandoná e zona di tempu aki ariba 9 di desèmber 2007 i a kambia pa e zona di tempu úniko UTC−4:30. Na 2016, e pais a regresá na UTC−4.
UTC−4:30

**UTC−4:30** tabata un zona di tempu úniko, situá entre Temu Standart Ost i Tempu Standart Atlántiko. Venezuela a usa e zona di tempu aki di 1912 pa 1965 y atrobe di 9 di december 2007 pa 1 di mei 2016. Desde e tempo ey, ningun pais a usa e zona di tempu aki.

E zona tabata basá ariba e meridiano 67°30' W, ku ta kore dor di e sentro di Venezuela. Entre 1965 i 2007, Venezuela a usa UTC−4, basá riba e meridiano 60° wést, ost di e pais.

E gobièrnu di Hugo Chávez a reintrodusí UTC−4:30, argumentando ku un salida di solo mas trempan lo oumentá produktividat i benefisiá edukashon. Ademas, e lo ta mihó adaptá na e lokalidat geográfiko di e pais. Sinembargo, criticonan a afirma cu Chávez, conoci pa su postura anti-Merikano, kier a move Venezuela for di e mesun zona di tempu ku partinan di Merka. E desishon aki a kondusí ku Venezuela su tempu a diferensiá for di paisnan bisiña, ku a usa UTC−4 (Aruba, Boneiru, Brasil, Kòrsou, Guyana, Trinidad i Tobago) òf UTC−5 (Colombia). E regreso na UTC−4 na 2016 tabatin komo meta pa redusí konsumo di koriente den oranan di anochi.
Meridiano

Den geografia, un **meridiano** ta un liña imaginario ku ta kore di polo pa polo i ta perpendikular ku e ekuator. Kada meridiano ta konektá puntonan di e mesun longitud i ta forma mitar di un sirkulo grandi.

Kartógrafonan ta usa liña di meridiano, òf  longitut, pa determiná direkshonnan ost i wèst. E meridiano prinsipal, òf meridiano seru, ta marka e longitut 0° i ta situá na Greenwich, Gran Bretania.

Kontrali na liñanan di latitut, ku ta kore paralelo ku e ekuator, liñanan di longitut ta semisirkulonan grandi ku ta kore vertikalmente for di e Nortpol pa e Sùitpol. Por ehèmpel, e meridiano seru ta kore for di e nortpol via Greenwich pa e sùitpol. Na e otro banda di Tera tin e meridiano di 180°, kaminda e liñanan di longitud ost i wèst ta topa. E meridiano aki tambe ta wòrdu yamá e liña internashonal di fecha.

## Etimologia
E palabra *meridiano* ta derivá for di e palabra latin *meridies*, ku ta nifiká "meimei di dia" òf "merdia". Esaki ta referí na e momentu ku solo ta krusa un meridiano spesífiko, eksaktamente meimei di salida i bahada di solo. E mesun palabra latin aki tambe ta e orígen di e términonan *ante meridiem* (AM, "promé ku mèrdia") i *post meridiem* (PM, "despues di mèrdia").
Kopa Davis

**Kopa Davis** ta un kompetensia internashonal di tènis, organisá pa e Federashon Internashonal di Tènis (ITF). Kontrali na mayoria di torneonan internashonal di tènis, Kopa Davis no ta enbolbí hungadónan individual, sino mas bien ekiponan nashonal ku ta konsistí di vários hungadó designá pa nan federashon nashonal di deporte. 

E ta un torneo di tènis maskulino ku ta wòrdu tené anualmente.  Kopa Billie Jean King ta su ekivalente pa hungadónan di tènis femenino.  E kompetensia a kuminsá na 1900 komo un reto entre Gran Bretaña i Merka i tabata konosí komo *International Lawn Tennis Challenge* entre 1900 i 1946, ora el a wòrdu nombrá pa su kreador, Dwight Filley Davis, un tenista i polítiko merikano (1879-1945). Huntu ku Holcombe Ward, el a gana e kampeonato nashonal di Merka den dòbel pa tres aña konsekutivo, di 1899 pa 1901. E torneo konosé sinku nivel. Na e nivel mas haltu, paisnan ta hunga pa e Kopa Davis durante e finalnan di Kopa Davis. Paisnan na nivelnan mas abou ta hunga pa promové na un nivel mas haltu i evitá di wòrdu relegá na un nivel mas abou. 

Ku mas ku 150 pais kompetiendo, Kopa Davis ta e torneo deportivo di mas grandi na mundu. E ta wòrdu deskribí pa e organisadónan komo e “Kopa Mundial di Ténis” i e ganadónan ta wòrdu referí na nan komo e kampeonnan mundial. Pa 2023 155 nashon a a partisipa ku timnan. E pais mas exitoso den historia di e kompetensia ta Merka (ganando 32 título y terminando komo supkampeon 29 biaha). E kampeon mas resien ta Italia, ku a gana Hulanda logrando nan di tres título (i di dos konsekutivo) na 2024.
Lèter di pinda

**Lèter di pinda**, òf **lèterchi,** ta un kuki típiko antiano traha di pinda i speserei. E kuki aki a originá for di Kòrsou, i ta wòrdu sirbi durante un entiero, bishita, òf fiesta (p.e., boutismo, òf komunion). E lèter di pinda por en general wòrdu distingui pa su forma di un lèter 'S'.  

E orígen di e forma di e lèter di pinda no ta sigur. Tin varios teoria pa su forma. E promé, ta ku e kuki ta hòrna igual, no tin un huki of partinan di e mansa ku ta krusa otro. Ademas, ariba e djaluna di Dia di Resurekshon, nan ta selebrá un fiesta tradishonal di kosecha, yamá seú, den kual pinda ta hunga un rol importante. Ta p’esei, na honor di seú, e lèter di pinda ta wòrdu horná den forma di e promé lèter di e selebrashon. Tambe, un otro teoria ta indiká ku den siglo 17 e pueblo Hudiu a trese e kuki pa Kòrsou. E forma 'S' ta para pa *Seder*. Seder ta un fiesta den sírkulonan hudiu pa selebrá e huimentu for di Egipto. 

E lèter di pinda ta konsistí prinsipalmente di pinda (tota, pelá i mulá), hariña, baking powder, speserei (seya kané òf/i klabu mulá), suku blanku, webu, manteka, salu, i esensia di vanila i amandel. E ingredientenan seku i muhá ta wòrdu mesklá separá promé ku nan wòrdu agrega hunto pa krea e mansa di kuki. Por ehempel, e suku ku manteka ta wòrdu bati hunto te oro e forma un krema nubiá. E mansa ta wòrdu proporshoná den balanan na tamaño di un walnoot. Kada bala ta wòrdu lorá den forma di un kolebra di 15 centimeter largu. E kuki ta wòrdu horná na 180°C pa 25 minút te ora e yega na un tekstura bros i brúin di koló.
Oséano Ártiko

E **Oséano Ártiko** ta un oséano nort di e kontinentenan di Orasia i Nort Amérika, kaminda e vèlt di eis inmenso di Nortpol ta situá. Tin debate tokante e status di Oséano Ártiko komo un oséano kompletu. E Organisashon Hidrográfiko Internashonal ta rekonosé Oséano Ártiko komo esun di mas chikitu di e sinku oséano na Tera. Mientras, algun oseanografo ta konsiderá e Oséano Ártiko mas un sistema di Laman Mediteráneo denter di área di Nortpol.
Aliansa Democratico Arubano

**Aliansa Democratico Arubano** (ALIANSA) tabata un partido politico Arubano, cu a wordo funda na 2001. Fundado y lider di partido tabata e ingeniero Robert F. Wever (1948-2012). Dia 28 di september 2001 e partido a debuta den eleccion pa parlamento di Aruba y a obtene 1.661 voto, igual na 3,47% di e total na voto, loke tabata insuficiente pa logra haya un asiento. Na 2005 el a participa den eleccion cu un lista combina, hunto cu Movimiento Socialista di Aruba, loke a resulta den solamente 237 voto, igual na 0,46% di e voto total.

## Wak tambe
* Eleccion na Aruba
Orubilla

**Orubilla** (literalmente: Oruba chikito) tabata un isla chikito nortwest di Aruba.
*Oruba* of *Orua* tabata e nomber cu e spañonan tabata usa pa referi na Aruba. John Hamilton Moore den su obra, *The New Practical Navigator*, di 1807 ta menciona e coordinatonan di e punto mas nortwest di isla Oruba cual ta corseponde cu Orubilla. 

Orubilla ta probablemente un banki di santo noordwest di Aruba, cu a disparce na cuminsamento di siglo 19, posiblemente pa motibo di un horcan. Te cu mas o ménos 1820, e banki di santo aki tabata wordo menciona ariba varios mapa historico y ta deskribi como e isla mas west di Antias Menor.

Segun lokalnan e ta parse di ta un punto poco seco den laman, conoci pa piscadonan como *Pena la Vida* i/of *Neo/Nejo*. E luga aki ta conoci pa su abundancia di pisca, pero tambe ta sumamente peligroso debi na e variacionnan di coriente y olanan halto. Durante tempo trankil of ora biento cay ta posibel pa nabega eynan pa pisca.
Saku (folklore)

**Nasí den saku** òf **pari den saku** òf 'yu di saku' (Aruba) ta esnan ku ta nase ku saku rondona di e kabes. Tambe, *nasí den kabuya* of *nasi den reda* ta esnan ku ta nase ku lombrishi rònt di e nek. Den kreensia di pueblo e muchanan aki ta konsiderá di posee e abilidat di persephon ekstrasensorial òf simplemente nan por mira òf rekonosé, por ehèmpel, spiritu. 

Mayornan no tabata konsiderá un nasementu den e forma aki komo partikularmente positivo, pa motibu ku e mucha ta lanta mal kriá (p.e., ku temperamento brutu òf floho). Pa prevení esaki un parti di e flishi di saku ta wòrdu utilisá. E flishi ta wòrdu seká, kimá, i mulá kual e yu ta bebé den un solushon. Ademas, un flishi seká ta wòrdu hinka den un saku, un *kontra*,  kual e yu mester karga kuné henter su bida.

E kreensia tambe ta indiká pa esnan ku no a nase den saku, i tòg kier mira spiritu, mester frega nan wowo ku mèkèmèkè di wowo di kachó. Esaki tin su rais den e kreensia ku kachó ta mira spiritu i pa e motibu aki ta dal un gritu di yorá anochi.
Reformistanan Uni pa Bienestar Arubano

**Reformistanan Uni pa Bienestar Arubano** (RUBA) ta un partido politico Arubano, cu tabata aktivo entre 1977 y 1983. RUBA a surgi despues di un separacion for di partido MEP. Na 1982, den preparacion pa eleccion di Conseho Insular di Aruba di 1983, e partido a fusiona cu AVP. 

## Historia
Despues cu MEP a logra un mayoria absoluto den Conseho Insular di Aruba na 1975, a cuminsa mira movecion dentro di e partido na inicio di 1977. Watty Vos, miembro prominente di MEP y number dos riba lista, tabata den eleccion 1975 e politico cu mas voto despues di Betico Croes. Despues cu a surgi un conflicto entre Croes y Vos, e ultimo ta kibra cu e partido. Vos hunto cu Delwyn Gomez y Ralph Richardson, dos otro disidente di MEP, a fundá RUBA na maart 1977. E ala di hende muhé di e partido tabata bao encargo di Mary Wever-Laclé, tambe disidente di MEP.

E nomber RUBA ta e abreviacion di “Reformadornan Uni pa bienestar di Aruba”, pero e palabra RUBA ta nifica mas door cu e ta referi na Aruba y ta wordo usa hopi biaha den Papiamento Arubiano. 

## Participacion electoral
Den su prome salida electoral na 1977, RUBA net no ta logra un asiento den Parlamento di Antias Hulandes pa falta di solamente 100 voto. Rudy Frank, kende tabata presidente y lider di partido di AVP, a bandona e partido y a drenta como nr. 2 riba lista di RUBA na 1977. Den aña 1979 e partido a participa den dos eleccion. Den e eleccion pa parlamento di Antias Hulandes dia 6 di juli e partido a bolbe keda sin saca asiento. Den e eleccion pa conseho insular dia 25 di april, sinembargo, e partido ta alcansa dos asiento. E lista tabata encabesa pa Vos y Guillermo Trinidad, kende a bandona PPA.

Den e añanan cu e sigui, RUBA a wordo stroba door di partido AVP, cu a conoce un rebibamento bao liderazgo di Henny Eman. Na 1982 e partido ta fusiona cu AVP y Vos ta asumi un rol importante den e partido.

## Wak tambe
* Eleccion na Aruba
Forno di veld

**Forno di veld** ta un forno di calki primitivo, un metodo temporario di solamente un uso, al contrario na, por ehempel, e forno di calki. Antes, kimamento di calki tabata un bista masha comun pa e islanan den Caribe Hulandes.

Rinconeronan tabata specialisa den kimamento di calki. E ta un custumber bieu pa kimadonan laba man cu rom prome cu pega forno di calki. Kimamento di calki na Boneiro tabata un fuente importante di entrada. Te hasta ta asina cu den añanan cincuenta di siglo binti, e comerciante L.D. Gerharts a funda un fabrica pa produci calki.

## Construccion
E dimension di un forno asina por varia considerablemente, e ta depende principalmente di e cantidad di palo pa kimamento cu por a obtene. Dominee Bosch ta duna un splicacion detaya den su obra, *Reizen in West-Indië, en door een gedeelte van Zuid- en Noord-Amerika* ("Biahando den Antias, y door di partinan di Sur y Noord America"). E no solamente a describi extensivamente e folklor rond di kimamento di calki (fiesta di forno di calki), sino tambe ta duna un splicacion exacto di e construcion di su mesun forno di veld na plantashi Zeelandia na Corsou. Den intrevistanan di Ito Tromp di 1968 cu un habitante di Tanki Leendert tambe a splica aribariba e metodo di kima calki, y cu e mes metodo aki ta kima carbon.

E forno di veld cu un diameter di 24 pia (7.3 meter) Ds. Bosch ta considera un forno chikito. Na un haltura di casi 5 meter, e forno ta consisti di e montamento di cuater capa di palo y piedra. E capa fundamental ta semper un di palo di 5 pia (1.5 meter) halto. Monta ariba esaki un capa di piedra (4 pia; 1.2 meter), sigui pa palo (4 pia; 1.2 meter), y alafin piedra (3.5 pia; 1 meter). Segun calculacion, e forno di calki aki ta produci 43 meter cubico di calki hidrata (Ca(OH)2).

Tur buraco y e areanan habri ta wordo yena cuidadosamente cu pida palo y piedra chikito durante montamento. Esaki tabata wordo haci cu intencion, pa evita cu biento ta stroba e proceso di kimamento di calki. Demasiado biento lo causa e candela pa flama en bes di bria, strobando e piedranan di comberti completamente den calcio oxida (CaO). Pa e mesun motibo aki, un muraya di taki ta proteha e forno. Tin biaha tabata coba un keilo no mucho hundo cu e mesun tamaño di e superficie di e capa fundamental. Na Boneiro y Aruba, fuera di e superficie circular, tambe tabata usa un superficie cuadra.

E forno tin un flambeu, di un pari decimeter hancho, memey di e monton ta core for di e fundeshi te na e top di e forno. E flambeu aki ta consisti di palo fini y tabata sirbi como e punto pa sende e forno. E candela ta move bay abou na e fundeshi, cua ta causa cu e forno ta kima for di paden pa pafo. Na luganan caminda e forno ta kima mucho lihe, ta plama poco awa ariba e area ey. Despues di algun dia e forno ta completamente kima.

Debi na scarsedad di palo, el  a bira mas y mas difícil pa kima calki. Descripcionnan despues di forno di veld ta mustra cu nan tabata wordo construi considerablemente mas chikito.

## Mira tambe
* Forno di calki na Rancho
Génesis 1:1

**Génesis 1:1** (kapítulo 1, versíkulo 1 di e buki di Génesis) ta e promé versíkulo bíbliko di e Beibel hebreo. E ta e versíkulo di apertura di e kuenta di kreashon di e komunidatnan hudiu i despues tambe e komunidatnan kristian. E versíkulo aki ta deklará ku Dios a krea shelu i tera, e nòmber bíbliko pa henter universo. Esaki ta un di e prinsipionan mas importante di tantu hudaismo komo kristianismo. Na hebreo i papiamento e versíkulo ta lo siguiente:

:  (*Bereshit bara Elohim et hashamayim ve’et ha’aretz*)
:  Na prinsipio Dios a krea e shelu i tera. 

## Link eksterno
* Beibel—Tradukshon di Mundu Nobo: Génesis 1:1
Adam i Eva

**Adam i Eva** ta, segun e mito di kreashon di e religionnan abrahamiko, e promé hòmber i muhé. Nan ta sentral den e kreensia ku henter humanidat ta un famia, desendiente di un solo par di antepasadonan original. Nan historia tambe ta forma e fundeshi pa e doktrinanan kristian di e Kaida di Hende i piká original—kreensianan ku ta signifikante den Kristianismo pero no ta kompartí den Hudaismo òf Islam.

## E kuenta
Génesis ta kontené dos kuenta di kreashon tokante kon Dios a krea Adam ku Eva:
* Den e promé kuenta (Génesis 1:1-2:3) el a krea nan na mes momentu, hòmber i muhé i na su semehansa.
Anto Dios a bendishoná nan, i a bisa nan: "Sea fruktífero i multipliká, i yena e tera i hasi esaki someté na bo; i goberná riba e piskánan di laman i riba e parhanan di shelu, i riba tur ser bibu ku ta move riba tera."
:—Génesis 1:28

* Den e di dos historia (Génesis 2:4 - 2:24) el a krea Adam promé:
E ora ei señor Dios a forma hende di e stòf di tera i a supla e rosea di bida den su nanishi; i hende a bira un ser bibu.
:—Génesis 2:7

Dios a pone Adam den e Hòfi di Eden (paraiso) i a bis'é ku e por a kome fruta di kualke palu den e hòfi ku eksepshon di e palu di konosementu di bon i malu. Algun tempu despues, Dios a konstruí Eva for di e repchi di Adam (Génesis 2:21–22).

Un kolebra a tenta Eva pa kome e fruta di e palu di konosementu di bon i malu. Tambe el a duna Adam, kende tambe a komé. Na e momentu ei nan a bira konsiente ku nan tabata sunu i a haña bèrgwensa di esaki (Génesis 3:1–7).

Despues di Adam ku Eva su desobedensia, Dios a kondená nan: "pasobra bo ta stòf, na stòf bo ta bolbe." E ora ei Dios kier a stroba Adam ku Eva di kome di e palu di bida, ku tambe tabata den e Hòfi di Edén, pasobra e ora ei nan lo a biba pa semper. Asina Dios a saka nan for di e Hòfi di Edén i a pone kerubinnan serka di e hòfi pa warda e entrada.

Despues di nan ekspulshon for di e Hòfi di Edén, Adam mester a perkurá rekurso di bida miéntras ku Eva tabata haña yu. Tres yu hòmber ta wòrdu menshoná pa nòmber: Kain, Abel i despues Set.
Kerubin

**Kerubin** ta un kriatura mítiko ku ta konsistí di un kombinashon di diferente forma di bida, hopi bia un leon ku ala, águila òf toro ku un kara humano. E ta similar na e sfinks di Egipto i Griego òf e kerubin di Mesopotamia. Kerubin ta ser menshoná 91 biaha den Beibel hebreo. Ezekiel 41:18 ta deskribí un kerubin ku dos kara: esun di un leon i un hende.

E kombinashon di karakterístikanan humano i animal den kerubin ta simbolisá forsa i poder sobrehumano a traves di e kualidatnan i funshonnan uní. Den Oriente antiguo, kerubin tabatin dos funshon importante:

# Protekshon – Hopi biaha nan tabata protehá un palu di bida, palu di mundu òf otro palu sagrado.
# Kapasidat di karga – Por ehèmpel, nan tabata sostené un deidat òf tabata fungi komo konstruktor di trono. Tur dos funshon ta wòrdu menshoná tambe den Beibel Hebreo.
Sfinks (mitologia)

Un **sfinx** ta un kriatura mítiko ku ta wòrdu hañá den diferente kultura, ku diferente aparensia i nifikashon.

E sfinks no ta wòrdu deskribí di e mesun manera tur kaminda:
* Den mitologia Griego, e sfinks ta un kriatura ku kabes di un muhé i e kurpa di un águila.
* Na Egipto e sfinks por lo general ta aparesé ku kabes di un hòmber i e kurpa di un leon.

## Egipsio
Den Antiguo Egipto, un sfinks tabata wòrdu usá prinsipalmente komo vigilansia òf protektor. E imágen di e sfinks tabatin un funshon dòbel: e tabata sirbi pa spanta enemigu i tambe tabata simbolisá e ròl di e sfinks komo "wardadó di solo." Hopi bia e sfinks tabata asosiá ku Horus, e farao i e dios di solo mes. Ehempel di sfinksnan konosí na egipto:
* Sfinks di Giza – Un di e sfinxnan mas famoso, situá banda di e piramidenan di Giza.
* Sfinks di Memfis – Un sfinx den e stat antiguo di Memphis.
* Dromos (un paseo na entrada cu filanan di sfinks), manera na e tèmpel di Luxor y tèmpel di Amun na Karnak
* E Serapeum (tèmpel) na Saqqara

## Griego
E sfinx mitológiko griego ta hunga un ròl importante den e mito di Edipo. E sfinx femenino aki, ku ala, a terorisá Tebas dor di planta un charada riba biaheronan. Esnan ku no por a kontestá esaki ta wòrdu komí dor di dje. Ora Edipo a logra solushoná e charada, e sfinks a tira su mes for di un baranka, i Tebas a wòrdu librá for di e monster. 

E charada tabata lo siguiente: "Kiko tin kuater pia mainta, dos atardi i tres atardi?" E kontesta ta: hende humano. Splikashon di e charada:
* Mainta: E prome añanan di bida, ora un mucha ta lastra riba su mannan y rudia (cuater pia).
* Atardi: E añanan di adulto, ora ku hende ta kana drechi (dos pia).
* Anochi: E añanan mas bieu, ora cu hopi biaha hende ta cana cu un palo (tres pia)
FUTURO

**FUTURO** ta un partido politico na Aruba, funda na 2024 pa Gerlien Croes cu sosten di algun disidente di partido AVP. Na december 2024, den su prome salida electoral, e partido a obtene riba di 7.300 voto, birando e di tres partido mas grandi na Aruba y e prome, cu no ta AVP ni MEP, pa surpasa 2 asiento den Parlamento di Aruba. Desde 28 di maart 2025 e ta forma un gobierno di coalicion cu AVP bou nomber di gabinete AVP-FUTURO.

## Historia
Futuro a wordo lansa oficialmente dia 15 di september 2024 na Casibari door di Gerlien Croes, politico y parlamentario, kende na mei 2023 a bandona AVP despues di algun incidente interno. E enfoke di e partido ta pa promove transparencia, desaroyo sostenible y pa stimula comunidad Arubano pa ta mas activo y participativo den creacion di maneho. Croes hunto cu Geoffrey Wever ta comparti e liderazgo di e partido. 

## Resultado electoral
Cu un lista di 10 candidato, encabesa pa Gerlien Croes, e partido a debuta den eleccion di Parlamento di Aruba dia 6 di december 2024. E ta obtene tres asiento, birando e di tres partido mas grandi despues di AVP y MEP. Cu e posicion aki e partido tabatin un rol determinante den formacion di un gabinete nobo. Despues cu informado T. Lasorte a entrega su relato, Gobernador Boekhoudt e nombra dia 14 di januari 2025 tanto Mike Eman como Gerlien Croes como formado. Tres siman despues nan ta confirma cu tin base pa un gobierno di coalicion, consistiendo di 5 minister pa AVP y 2 pa FUTURO.
Pan bati

**Pan bati**, originalmente conoci como **pan di casuela**, ta simplemente un pan. Pan bati mescos cu funchi ta sirbi como acompañamento pa stoba, sopi, y plato di pisca. Compara cu un *pancake* mericano e ta mas denso y menos zoet. Na dia 1 di april 1968, den un entrevista di Ito Tromp cu un habitante di *Weg Rooi Hundo* na San Nicolas, Sra. Josefa Maria Croes, a conta cu *antes e bieunan ta sinta cerca otro, nan ta bin cu nan pipa, otro ta bin cu siga, lora, nan ta haya [[koffie]] preto cu pida pan bati di maishi rabo*.

## Etimologia
E nomber ta origina for di e tecnica di *bati* pan, mescos cu *mansa* hariña, y ''hala'' funchi. Sinembargo, sin bati’e tambe e ta pan, mescos cu cachapa y arepa ta prepara ariba casuela y no ta yama cachapa *bati* of arepa *bati*. Asina mes cu nan ta prepara y traha na man (bati). 

## Ingrediente
Pan bati por tin e base di hariña di maishi grandi tanto geel of blanco, y tambe por añadi hariña blanco. Ademas, por prepar’e solamente cu maishi rabo of combina cu hariña blanco. E pan bati mas moderno, tambe ta pone cualkier otro ingrediente pa enrikece, manera chuculati of vanila. 

Na dia 26 di juni 1968, den un entrevista di Ito Tromp cu un habitante di Tanki Leendert, Sr. Hose Christiaans, di cu *pan antes no tin sucu, ni hariña blanco den dje. E tempo ey ta legitimo. Ta awa, hariña, salo awo ta banana of bacoba*. No ta solamente e ingredientenan cu ta haci un pan bati, pero mas bien e preparacion. 

## Preparacion
A base di e preparacion, e pan bati ta varia di nomber. E pan bati a base di maishi rabo ta wordo yama tambe *pan di beton*. E mesun pan, bati masha delega ta yama *arepa*. E arepa Rubiano no por wordo confundi cu esun Venezolano cu ta prepara a base di maishi grandi. Ehempel di cuater tipo di arepa Antiano por wordo haya den un buki di receta, *Uit de Curaçaosche Keuken* ("For di Cushina Curasoleño"), di aña 1947; esta e arepa di aros, arepa di bacoba, arepa di funchi, y arepa di pampuna. E pan bati di maishi grandi (berde, hecho, of seco) ta yama *cachapa* y e ta haya su forma no riba e casuela pero cu man. Pa e motibo aki tambe e ta wordo yama *cachapa di man*. 

Sr. Christiaans a conta cu *e mes tabata bati pan, mula na piedra. [...] Antes no tin stoof, ta piki palo. Antes palo tabatin, hopi palo den mondi, tin suficiente pa tur hende kima. Tabatin kwihi, [[dividivi|watapana]], hubada, flambeu (cadushi)*. E metodo di cushinamento aki mester a duna e pan bati un diferente sabor. Pa e motibo cu cuminda cushina den e forma aki ta wordo penetra pa e huma di palo cu ta kima. Humamento den e forma aki  tin componentenan intenso, cu ta duna cuminda e sabor distinto di candela.

## Uzo
Generalmente ta come pan bati ora di cuminda grandi, unda e ta wordo sirbi como un alternativa pa aros, batata of funchi. Tin biaha ta come e pan bati simplemente su so cu un tiki di manteca y sucu di puiro. Na celebracionnan ta sirbi sopi di kabritu cu pan bati.
Placa fiat

**Placa fiat** ta placa legal cu no ta wordo respalda pa un mercancia fisico manera oro of plata. Su balor ta deriva principalmente for di e fe y confiansa cu hende ta pone den e emision. Un ehempel di placa fiat ta un check.
Cabayete

**Cabayete** of **cabay** **di dak** (hulandes: *daknok* of *nok*) ta e rand mas halto di un dak, generalmente horizontal, riba un dak di siya of otro forma di dak. Den un construccion di dak rondo, den forma di un bari, e cabayete ta core canto di e punto mas halto di e arco. Cu un dak di tent, e cabayete ta reduci na un solo punto, e punto mas halto di e dak. E cabayete ta wordo tapa, por ehempel cu panchi pa proteha e construccion for di e medio ambiente.

## Mira tambe
* Dak di mesa
* Dak di siya
* Dak di schouder
Totèki

**Totèki** (*Anolis lineatus*) ta un espesie di lagadishi di famia dactyloidae. 

## Nomber i klasifikashon
*A. lineatus* tambe ta konosí komo **waltaca** na Aruba, i **totèki** òf **kaku** na Kòrsou.

E nòmber sientífiko di e espesie aki a wòrdu proponé pa promé biaha pa François Marie Daudin na 1802. Sinembargo, Carl Linnaeus a deskribí e espesie for di 1758 bou di e nòmber *Lacerta strumosa*, pero e nòmber aki a wòrdu rechasá na 1991 pa Jay M. Savage i Craig Guyer. E lagadishi anteriormente tabata klasifiká den e género *Ptychonotus* i tabata pa hopi tempu parti di e género *Norops*. E nòmber di e espesie lineatus ta nifiká literalmente "strepiá".

## Identifikashon
E plooi di garganta ta oraño-hel ku un mancha pretu. E plooi di garganta ta signifikantemente mas grandi den macho ku den embra. *A. lineatus* ta e úniko espesie di famia dactyloidae cu ta optenė e aspekto di asimetria den e plooi di garganta, den sentido cu un banda ta diferensiá di e otro den patronchi òf koló.

## Distribushon i habitat
*A. lineatus* ta endémiko na Kòrsou i Aruba, ku tin un área kombiná di 639 km2. El a wòrdu introdusí na Klein Kòrsou. E ta wòrdu hañá na tur elevashon; e punta di mas altu na Kòrsou ta e seru Kristòfel na 375 m riba nivel di laman. E espesie aki ta altamente adaptabel na diferente mikrohabitat i ta wòrdu hañá komunmente den mata tropikal seku.

## Státus
E espesie aki ta enfrentá menasanan lokal dor di pèrdida di habitat kousa pa desaroyo di e industria di turismo. Sinembargo, e aktividatnan aki no ta, aktualmente, kousando bahadanan signifikante òf kontinuo di poblashon. E espesie tipikamente ta habitá palunan manera *[[Wabi|Acacia tortuosa]]* (wabi òf hubada). Un menasa mas resien ta kòrtamentu industrial di vegetashon, ku a kuminsá afektá habitatnan natural na Kòrsou.

E espesie tambe por enfrentá riesgonan den futuro di predadónan invasivo òf kompetidó, manera espesienan di kolebra. Na Aruba, e invashon di e boa Surmerikano (*Boa constrictor*) na 1999 a resultá den un distribushon den henter e isla pa 2005 i probablemente tabatin un impakto grandi riba fauna lokal. Análisis di kontenido di stoma i ekskremento di 47 kolebra a revelá ku lagadishi tabata konta pa 34.6% di nan dieta, hasiendo nan e di dos prooi mas komun despues di paranan.
Status di conservacion

E **status di conservacion** di un especie den un tal area, ta indica e probabilidad di su sobrevivencia a lo largo. Varios factor ta hunga un rol den determina e status aki, manera e cantidad di organismo cu ta sobra, e tendencia general den tamaño di poblashon (sea e ta aumenta of bahando), e capacidad reproductivo di e especie, e naturalesa y severidad di menasanan, y otro circunstancia relevante.

E lista mundial mas conoci cu ta evalua e status di conservacion ta e Lista Cora di IUCN (*International Union for Conservation of Nature*). Tambe tin otro listanan mas specialisa. E Lista Cora di IUCN ta distingui entre e siguiente categorianan:
Traficacion di hende

**Traficacion di hende** (Hulandes: *mensenhandel*; Ingles: *human traficking*) ta encera e recrutamento, transporte of traficacion di hende contra di nan boluntad cu e proposito di explotacion sexual, laboral, criminal of un otro forma di explotacion comercial. Traficacion di hende por tuma luga denter di un pais of entre paisnan. E ta distinto for di contrabanda di hende, cu ta caracterisa pa e consentimento di e persona cu ta wordo pasa di un luga pa otro sin cu ningun hende ta ripara, como sifuera e persona ta contrabanda. Contrariamente, traficacion di hende ta encera explotacion y falta di consentimento, hopi biaha usando forsa, fraude, engaño, abuso di poder y otro metodonan ilicito.

Rond di e periodo 1877-1900, e termino ‘traficacion di hende’ a surgi den varios idioma na West Europa. Te cu aña 2000, e tabata wordo defini como traficacion y explotacion di hende muhe, dirigi riba trece e hende muhe den prostitucion y genera beneficio pa e traficante di prostitucion forsa. Relaciona cu e Convencion di Palermo (2000), e definicion a wordo amplia y incorpora den legislacion nacional casi tur parti di mundo. Entre e formanan di traficacion di hende por menciona: prostitucion forsa, actonan sexual forsa dilanti camera, matrimonio forsa, sclavitud domestico, labor infantil, adopcion ilegal di mucha, kitamentu di organo forsa y pidimento di limosna forsa.

Traficacion di hende ta e di tres industria di criminalidad mas grandi na mundo, tras di traficacion di droga y traficacion di arma, y ta e actividad cu crecemento mas rapido den organisacionnan criminal transnacional.

Traficacion di hende ta ser condena como violacion di derechonan humano pa convencionnan internacional, pero e proteccion legal ta varia globalmente. E practica tin miyones di victima rond mundo.

Dia 18 di december 2013 e Asamblea General di Nashonnan Uni a proclama dia 30 di juli como 'Dia Mundial contra Traficacion di Hende'.

## Mira tambe
* Traficacion di hende na Aruba
* Rapport tocante traficacion di hende
* Contrabanda di hende

## Link externo
* Website oficial CMMA
* Habri bo Wowo
* Trafficking in Persons Report: Aruba, U.S. State Dept.
* Trafficking in Persons Report: Curaçao, U.S. State Dept.
Género (biologia)

Un **género** (plural: génera) ta un rango taxonómiko direktamente superior di espesie. E nòmber sientífiko di un espesie semper ta konsistí di dos parti: e nòmber di género (ku un lèter mayúskulo) i e nòmber ku ta bedei e espesie (ku lèternan minúskulo). Por ehèmpel: *Panthera leo* pa e leon.

Direktamente superior di un género tin e rango di subfamia, i den subfamia mas grandi tin biaha tambe un tribu. Género por wòrdu dividí mas aleu den subgénero, si ta nesesario.

Espesie denter di e mesun género ta mas serka relashoná ku otro espesie di otro género. Por ehèmpel, e tiger (*Panthera tigris*) i e leon (*Panthera leo*) ta pertenesé na e género *Panthera*, loke ta indiká nan relashon estrecho.

Nombernan sientífiko di género semper ta wòrdu skirbí den kursivo, ku e nòmber di género ta kuminsá ku un lèter mayúskulo, por ehèmpel *Panthera*. Esaki ta konta tambe pa e nòmber sientífiko kompleto di un espesie, manera *Panthera leo*. 

Den publikashonnan biológiko, e nòmber di e género hopi biaha ta wòrdu abreviá ora e konteksto ta obvio kaba. Por ehèmpel, *Drosophila melanogaster* (lèbèlèbè) por wòrdu abreviá pa *D. melanogaster*.

Pa espesienan fossiel, manera dinosouro, solamente e nòmber di género ta wòrdu usá hopi biaha. Esaki ta pasobra hopi género fossiel ta *monotípiko*: nan ta inkluí solamente un espesie konosí.
Prostitucion

**Prostitucion** ta un tipo di trabou sexual cu ta encera participa den actonan sexual a cambio di pago. E definicion di “acto sexual” ta varia, y hopi biaha ta wordo defini como un actividad cu ta rekeri contacto fisico (p.e., relacion sexual, sex no-penetrativo, sex manual, sex oral, etc.) cu e cliente. E contacto fisico tambe ta crea e riesgo di transmision di infeccionnan.  

Prostitucion tin biaha ta wordo describi como servicio sexual, sex comercial of tin biaha ta referi na dje eufemisticamente como “e profesion di mas bieu di mundo” den e mundo di abla Ingles. Un persona cu ta traha den e tereno por lo general ta wordo yama un prostituta of trahado sexual, pero otro palabranan, manera "puta", tin biaha ta wordo uza peyorativamente pa referi na esnan cu ta traha den prostitucion. Mayoria prostituta ta hende muhe y tin clientenan masculino.

Prostitucion ta tuma luga den un variedat di forma, y su status legal ta varia di pais pa pais (tin biaha di region pa region denter di un pais specifico). Den mayoria caso, e por ta sea un delito enforsa, un delito no enforsa, un acto decriminalisa, un acto legal pero no regula, of un profesion regula. E ta un rama di e industria di sex, hunto cu pornografia, stripping y baile erotico. Bordelnan ta establecimentonan specificamente dedica na prostitucion. Den prostitucion tipo "escort", e acto por tuma luga na e residencia di e cliente of camber di hotel o sea na e residencia di e escort of un camber di hotel cu e ta huur pa e ocacion. Un otro forma ta prostitucion riba caya.

## Caribe Hulandes
 
Prostitucion na Aruba, Boneiro, Corsou, Saba, Sint Eustatius, y Sint Maarten ta legal y regula. Segun informe, por lo ménos 500 hende muhe stranhero ta trahando den prostitucion na tur e islanan. Boneiro, Sint Eustatius, y Corsou ta destinacionnan di turismo di sex.

Tin un solo bordel sanciona pa gobierno riba e islanan di Boneiro, y Sint Maarten. E bordel na Corsou, Campo Alegre, a sera na 2020.

Curaçao, Aruba y Sint Maarten ta islanan di destinacion pa traficacion di hende muhe pa e comercio di sex for di Peru, Brazil, Colombia, Sto. Domingo y Haiti. Na 2011, un circuito di traficacion di hende a wordo kibra despues di traficacion di hende muhe pa explotacion sexual di Colombia pa Aruba, Corsou, Boneiro y Sint Maarten.

## Mira tambe
* Campo Alegre
* Traficacion di hende